**RAUTJÄRVEN KUNNAN PERUSOPETUKSEN**

**ILTAPÄIVÄTOIMINNAN TOIMINTASUUNNITELMA**

Opetushallitus on päättänyt Perusopetuksen aamu- ja iltapäivätoiminnan perusteista, joita on noudatettava aamu- ja iltapäivätoiminnassa 1.8.2011 alkaen toistaiseksi. Rautjärven kunnan perusopetuksen iltapäivätoiminnan toimintasuunnitelma on laadittu uusien perusteiden pohjalta, ja otettu iltapäivätoiminnassa käyttöön 1.8.2011 alkaen. Suunnitelma on päivitetty ja hyväksytty sivistyslautakunnassa elokuussa 2016 ja otettu iltapäivätoiminnassa käyttöön 16.8.2016.

1. **Toiminta-ajatus ja tavoitteet**

Iltapäivätoiminnan järjestämisen yhteiskunnallisena lähtökohtana on turvallisen kasvuympäristön tarjoaminen lapselle. Toiminnalla pyritään vähentämään lasten yksinäistä aikaa ilman turvallisen aikuisen läsnäoloa ja ohjausta koulupäivän jälkeen.

Iltapäivätoiminta rakentuu jatkumona varhaiskasvatuksen ja esiopetuksen kasvatustehtävälle ja toiminta pohjautuu perusopetuksen arvoihin, joita ovat ihmisoikeudet, tasa-arvo, demokratia, luonnon monimuotoisuuden ja ympäristön elinkelpoisuuden säilyttäminen sekä monikulttuurisuuden hyväksyminen. Toiminnan tulee perusopetuksen tavoin edistää yhteisöllisyyttä, vastuullisuutta sekä yksilön oikeuksien ja vapauksien kunnioittamista.

Toiminnan keskeisenä tavoitteena on tukea lapsen kasvua ja kehitystä sekä tukea myös perhettä ja koulua niiden kasvatustehtävässä. Aamu- ja iltapäivätoiminnan tehtävänä on lapsen kokonaisvaltaisen hyvinvoinnin edistäminen seuraavista näkökulmista:

Lapsen vapaa-ajan toiminnan ohjaaminen

Lapsella on iltapäivätoiminnan lisäksi mahdollisuus osallistua esim. koulun järjestämään kerhotoimintaan joko ennen iltapäivätoimintaan tuloa tai lähteä välillä kerhoon ja sitten palata takaisin ip-toimintaan, riippuen siitä mitä kerhoja toiminnan aikana järjestetään, onko lapsi halukas niissä käymään ja onko vanhemmilta lupa lähteä kerhoon. Iltapäivätoiminnassa kerrotaan erilaisista harrastuksista ja mahdollisuuksien mukaan voidaan myös käydä tutustumassa erilaisiin harrastuksiin ja harrastuspaikkoihin. Myös iltapäivätoiminnassa voidaan järjestää esim. joku kerho, jos sellaiseen on mahdollisuus (kerhon ohjaaja, lasten mielenkiinto yms.)

Lapsen kasvun ja kehityksen tukeminen

Ohjaaja kohtaa jokaisen lapsen yksilönä, ottaa huomioon toiminnassa lapsen kehitystason ja tarpeet, jokainen lapsi saa kokea olevansa arvostettu ja hyväksytty, lasta kannustetaan ja rohkaistaan, osallistumisen iloa ja onnistumisen kokemuksia korostetaan, ryhmän toimivuuteen panostetaan sekä siihen, että jokainen voi ja uskaltaa olla oma itsensä ryhmässä, kaikki hyväksytään omana itsenään; ilmapiirin tulee olla kiireetön ja turvallinen, lapsella mahdollisuus lepoon, rauhoittumiseen, mutta myös ulkoiluun ja fyysiseen aktiivisuuteen. Rauhoittumisen mahdollistamiseen pyritään säännöillä ja tilajärjestelyillä, ulkoiluun on mahdollisuus koulun pihassa ja liikkumiselle hyvät mahdollisuudet mm. lähiympäristön liikuntapaikoissa ja koulun liikuntasalissa.

Hyviä käytöstapoja ja kaunista käyttäytymistä sekä muiden huomioon ottamista korostetaan ja opetellaan jatkuvasti.

Lapsen koulunkäynnin ja oppimisen tukeminen

Lapsilla on iltapäivätoiminnassa mahdollisuus tehdä läksyt ja tarvittaessa saada apua ohjaajalta, vastuu läksyjen teon valvomisesta on kuitenkin vanhemmilla. Ohjaaja keskustelee ja kuuntelee, mitä koulussa tapahtunut, on kiinnostunut lapsen koulupäivästä. Myös toiminnan suunnittelussa ja toteutuksessa huomioidaan ajankohtaisia asioita, joita koulussa opetellaan, tarvittaessa ohjaaja keskustelee opettajan ja vanhempien kanssa koulunkäyntiin liittyvistä asioista.

Varhainen puuttuminen ja sosiaalinen vahvistaminen

Iltapäivätoiminnan tulee edistää lasten hyvinvointia ja tasa-arvoisuutta yhteiskunnassa sekä ennaltaehkäistä syrjäytymistä ja lisätä osallisuutta.

Ohjaajan tukena ja yhteistyökumppaneina arjessa vanhempien lisäksi ovat mm. iltapäivätoiminnan koordinaattori ja alkuopettajat, sekä tarvittaessa oppilashuollon palveluita tuottava henkilöstö (em. lisäksi mm. erityisopettaja, koulukuraattori, kouluterveydenhoitaja, koulupsykologi). Avoin ja luottamuksellinen vuorovaikutus luo pohjan hyvälle yhteistyölle ja tiedottamiselle, pyritään asioiden puheeksi ottoon mahdollisimman varhaisessa vaiheessa. Huomioidaan vaitiolosäädökset asioiden hoitamisessa.

1. **Sisällölliset painoalueet ja suunnittelun periaatteet**

Toiminnan sisältö tukee toimintasuunnitelman mukaisten tavoitteiden saavuttamista. Suunnittelussa ja toteutuksessa otetaan huomioon iltapäivätoiminnan perusteiden määräykset, toiminnassa mukana olevien lasten määrä, toiminnan monipuolisuus sekä mahdollisuus toimintojen eriyttämiseen ja pienryhmätyöskentelyyn. Huoltajille tarjotaan mahdollisuus osallistua toiminnan suunnitteluun. Toiminnan sisällön suunnittelussa otetaan huomioon lasten tarpeet ja omat toiveet.

Iltapäivätoimintaa suunnitellaan niin, että sisältö muodostuu lasten kannalta ehyeksi ja monipuoliseksi kokonaisuudeksi. Sen avulla vahvistetaan lasten osallisuutta ja toiminnan yhteisöllisyyttä. Sisältöjä valittaessa kiinnitetään erityisesti huomiota lasten ikätason mukaiseen kasvua ja kehitystä tukevaan leikkiin, luovaan toimintaan ja myönteisiin elämyksiin. Järjestetään aikaa liikkumiselle ja ulkoilulle, kuin myös rentoutumiselle. Myös välipalan nauttimiseen liitetään kasvatuksellista ohjaamista.

Iltapäivätoiminta kootaan seuraavista sisällöllisistä kokonaisuuksista:

* eettinen kasvu ja yhdenvertaisuus (mm. aikuisen antama käyttäytymisen malli, keskinäiset vuorovaikutussuhteet, yhteisleikit yms., ryhmän yhdessä laatimat säännöt, arkipäivän tilanteissa kohdattavat eettiset kysymykset, srk:n vierailut)
* leikki ja vuorovaikutus
* liikunta ja ulkoilu (tavoite väh. 1 t/pv ulkoilua)
* ruokailu ja rauhoittuminen
* kulttuuri ja perinteet (mm. laulut, leikit, kirjat, juhlat)
* käden taidot ja askartelu
* kuvallinen, musiikillinen, kehollinen ja kielellinen ilmaisu
* mediataidot
* arkiaskareet, elinympäristö ja kestävä elämäntapa (esim. kierrätys, omista tavaroista huolehtiminen, omien jälkien siivoaminen)
* erilaiset tiedolliset ja taidolliset aihepiirit (kirjastosta tietoa, tutustumiskäyntejä, vierailijoita yms.)

Iltapäivätoiminnan ohjaaja laatii jokaiselle toimintakaudelle suunnitelman toiminnan sisällöstä. Sisältöjen suunnittelussa otetaan huomioon lapsien tarpeet ja omat toiveet, sekä mahdolliset huoltajien ehdotukset. Toiminnan sisältöjen painotuksiin vaikuttavat paikalliset olosuhteet ja tarjonta, käytännön ja ympäristön mahdollisuudet sekä ohjaajan tietotaito ja vahvuudet. Lapset osallistuvat ohjattuihin hetkiin, muuten toiminta vapaamuotoista, mutta valvottua.

## Käyttäytymissäännöt

Iltapäivätoiminnassa noudatetaan koulun sääntöjä, koska toimitaan koulun tiloissa. Ohjaaja miettii lasten kanssa koulun sääntöihin perustuen iltapäivätoimintaan tärkeimmät yhteiset käyttäytymissäännöt pian toiminnan alkamisen jälkeen.

Lasten edellytetään käyttäytyvän hyvin ja noudattavan ohjaajan antamia ohjeita. Kiusaamista tai toisten lasten/ryhmän häirintää ei sallita. Jos ongelmia toistuvasti tulee, ohjaaja ilmoittaa asiasta huoltajalle. Jos lapsi kielloista ja yhteydenotoista huolimatta jatkaa huonoa käyttäytymistä, ohjaaja, vanhemmat ja tarpeen mukaan iltapäivätoiminnan koordinaattori kokoontuvat keskustelemaan tilanteesta ja mahdollisista vaihtoehdoista iltapäivätoimintaryhmälle.

1. **Toiminnan järjestämiseen liittyvät keskeiset asiat**

**Toimintapaikat ja -tilat**

Rautjärven kunta järjestää perusopetuksen iltapäivätoimintaa omana toimintanaan. Iltapäivätoiminnan järjestämispaikat ovat Simpeleellä Simpeleen koulu ja Rautjärvellä Rautjärven aseman koulu, päiväkoti Karhunpesän esiopetusryhmä. Molemmissa iltapäivätoimintaryhmissä on vähintään yksi ohjaaja, jolla on soveltuva ammatillinen koulutus. Lisäksi ryhmässä voi toimia apuohjaaja.

**Toiminta-aika**

Iltapäivätoimintaa järjestetään koulun työvuoden aikana koulupäivinä (ei lauantaisin) klo 12.30 - 16.30, ellei muuta erikseen sovittu. Aamupäivätoimintaa ei järjestetä erillisenä toimintana, tarvittaessa on mahdollisuus hakea lapselle aamuiksi hoitopaikkaa päivähoidosta.

**Toimintamaksu**

Rautjärven kunta perii iltapäivätoiminnasta kuukausimaksun, joka on 1.8.2016 alkaen 80 euroa jokaiselta sellaiselta kuukaudelta, jona lapsi osallistuu iltapäivätoimintaan. Jos iltapäivätoimintaa annetaan jonakin kuukautena enintään 15 päivänä kuukaudessa, peritään vain puolet maksusta. Samoin jos lapsi ei sairautensa vuoksi voi kalenterikuukauden aikana osallistua iltapäivätoimintaan yli 10 päivänä, maksusta peritään vain puolet. Jos sairaudesta johtuva poissaolo kestää koko kalenterikuukauden, maksua ei peritä. Jos lapsi ei muusta syystä osallistu toimintaan koko kalenterikuukautena, maksuna peritään puolet kuukausimaksusta. Mikäli toimintaa järjestetään kesäkuussa, peritään toimintaan osallistuvilta lapsilta viisi euroa toimintapäivältä.

Niiltä lapsilta, jotka osallistuvat iltapäivätoimintaan säännöllisesti enintään 10 päivänä kuukaudessa, peritään maksuna 50 €/kk. Jos lapsi ei sairautensa vuoksi voi osallistua iltapäivätoimintaan yli viitenä sovittuna päivänä kuukaudessa, maksusta peritään vain puolet.

Jos samasta perheestä osallistuu useampi lapsi iltapäivätoimintaan, alennetaan kuukausimaksua vanhemmilta sisaruksilta 50 %.

Jos lapsi osallistuu satunnaisesti iltapäivätoimintaan, maksu 7 euroa/päivä.

## Kuukausimaksu päätetään hakemuksen perusteella samanaikaisesti, kun päätetään lapsen ottamisesta iltapäivätoimintaan. Mikäli tarve muuttuu kesken kauden, on vanhempien ilmoitettava siitä varhaiskasvatustoimistoon. Maksu muuttuu sen kuukauden alusta, milloin tarve on lisääntynyt / vähentynyt.

Mikäli lapselle on varattu paikka iltapäivätoimintaan, eikä sitä ole peruttu ennen toiminnan alkamista /ennen sovittua aloituspäivää, peritään puolet kuukausi maksusta, vaikkei lapsi osallistuisikaan toimintaan.

Mikäli lapsi aloittaa tai lopettaa iltapäivätoiminnassa kesken kuukauden, lasku määräytyy käytettävissä olevien toimintapäivien mukaan, em. ohjeita noudattaen. Ellei lapsi ole osallistunut toimintaan ollenkaan irtisanomiskuukauden aikana, peritään puolet ko. kuukauden maksusta.

Aamupäivähoitoa haetaan verkkoasiointipalvelun kautta päivähoito-hakemuksella, lisätietoihin esim. ”perusopetuksen aamupäivätoiminta”. Aamupäivähoidon maksut ovat 40 euroa yli 10 pv/kk, 20 euroa enintään 10 pv/kk ja satunnainen tarve 7 euroa/pv. Aamupäivähoidon maksujen perimisessä noudatetaan samoja em. perusteita kuin iltapäivätoiminnan maksuissa.

Maksu voidaan jättää perimättä tai sitä voidaan alentaa tapauskohtaisesti harkiten, jos huoltajan elatusvelvollisuus, toimeentuloedellytykset tai huollolliset näkökohdat huomioon ottaen siihen on syytä. Huoltajan on tällöin anottava maksuun alennusta/vapautusta vapaamuotoisella kirjallisella hakemuksella, jossa tulotiedot liitteenä. Mahdollisiin maksualennuksiin käytetään perusteluna päivähoidossa olevia tulorajoja.

**Toiminnasta tiedottaminen**

Keväällä ilmoitetaan paikallislehdessä iltapäivätoiminnan järjestämisestä ja toimintaan hakemisesta samalla kun ilmoitetaan perusopetuksen alkamisesta.

Tuleville ensimmäisen luokan oppilaille lähetetään lisäksi keväällä tiedote ja hakuohjeet koulun kirjeessä. Koulun tutustumispäivänä esitellään vanhemmille iltapäivätoimintaa ja vastaillaan mahdollisiin kysymyksiin.

Tulevien toisen luokan oppilaiden vanhemmille lähetetään keväällä Wilman kautta tiedote iltapäivätoiminnasta.

**Toimintaan hakeminen ja valintakriteerit**

Huoltajat hakevat iltapäivätoimintapaikkaa lapselleen kunnan verkkoasiointipalvelun kautta kevään aikana. Ellei tämä ole jostain syystä mahdollista, vanhemmat voivat olla yhteydessä kunnan yhteispalvelupisteeseen, johon jättävät pyydetyt tiedot. Iltapäivätoiminnan koordinaattori käsittelee hakemukset ja sivistyslautakunta tekee päätöksen lapsen ottamisesta iltapäivätoimintaan.

Toimintaan voi hakea myös kesken lukuvuotta. Iltapäivätoiminnan koordinaattori tekee viranhaltijapäätöksen lapsen ottamisesta iltapäivätoimintaan kesken lukukauden.

Iltapäivätoimintaa järjestetään ensisijaisesti valtionosuuteen oikeuttaville 1. ja 2. luokkien oppilaille sekä erityisen tuen oppilaille, joiden iltapäivätoiminta voidaan järjestää koululla toimivassa iltapäivätoimintaryhmässä. Ryhmään voidaan ottaa myös valtionosuuteen oikeuttamattomia 3. luokan oppilaita.

Toimintaan hyväksytyille lähetetään kesän aikana vahvistuskirje. Toiminnan alkaessa vanhemmat käyvät ohjaajan kanssa aloituskeskustelun, jonka yhteydessä laaditaan lapsen osallistumissopimus iltapäivätoimintaan, ohjaaja toimittaa kopion sopimuksesta koordinaattorille.

**Toiminnan laajuus**

Toimintaa tarjotaan Rautjärven kunnassa koulupäivinä ma – pe vähintään neljä tuntia päivässä, klo 11.30/12.30 – 16.30.

Lapsen iltapäivätoimintaan osallistuminen on huoltajalle vapaaehtoista.

**Lapsiryhmän koko**

Lapsiryhmän koko yhdellä ohjaajalla on enintään 15 lasta kerrallaan. Ryhmään voidaan ottaa enemmän lapsia, jos osallistujamäärä viikkotasolla keskimäärin ei ylitä 15 lasta.

Ryhmän toiminnan aloittamisen alaraja on seitsemän (7) säännöllisesti toimintaan osallistuvaa valtionosuuteen oikeuttavaa lasta (1.- 2.lk ja erityisoppilaat).

**Erityistä tukea tarvitseva lapsi**

Mikäli iltapäivätoimintaan osallistuu erityistä tukea tarvitseva lapsi, on erikseen mietittävä toimintapaikan, ryhmän ja tilojen sopivuus lapselle sekä mahdollinen avustajan tarve. Ohjaajan tarvittavasta perehdytyksestä huolehditaan.

**Henkilöstön resursointi, henkilöstön rakenne ja ohjaajien kelpoisuus**

Iltapäivätoiminnassa tulee olla toiminnan järjestämistapa huomioon ottaen riittävä määrä ammattitaitoisia ohjaajia. Pyritään turvaamaan turvalliset, pysyvät ihmissuhteet iltapäivätoiminnassa. Simpeleen koululla koulunkäynnin ohjaajat toimivat myös iltapäivätoiminnan ohjaajina, Rautjärven aseman koululla esiopetusryhmän lastentarhanopettaja tai päivähoitaja vastaa myös koululaisten iltapäivätoiminnasta. Yksiköiden esimiehet järjestävät sijaiset yksiköissä myös iltapäivätoiminnan osalta.

Iltapäivätoiminnassa ohjaajana toimimaan on kelpoinen henkilö, 1) joka on suorittanut tehtävään soveltuvan korkeakoulututkinnon, opistoasteen tutkinnon, ammatillisen perustutkinnon tai sitä vastaavat aikaisemmat opinnot, ammattitutkinnon tai erikoisammattitutkinnon ja jolla on koulutuksen yhteydessä hankittu tai kokemuksella osoitettu taito toimia lapsiryhmän ohjaajana taikka 2) jolla on kelpoisuus antaa luokanopetusta, esiopetusta, erityisopetusta tai toimia oppilaanohjaajana.

**Ohjaajien rikostaustan selvittäminen**

Iltapäivätoiminnan ohjaajalta pyydetään nähtäväksi ote rikosrekisteristä, koska hän työskentelee henkilökohtaisessa vuorovaikutuksessa alaikäisen lapsen kanssa ilman huoltajan läsnäoloa. Rikosrekisteriote tulee näyttää työnantajan edustajalle ennen työsuhteen alkua.

**Ohjaajien perehdyttäminen**

Iltapäivätoiminnassa aiemmin toiminut henkilö huolehtii uuden ohjaajan ja mahdollisten sijaisten perehdyttämisestä, ennen toiminnan alkamista ja tarvittaessa toiminnan aikana. Verkosto on laatinut iltapäivätoiminnan ohjaajille perehdytyskansion, josta löytyy tarpeellista tietoa ryhmästä, toiminnasta ja toimintatavoista – kansio löytyy jokaisesta iltapäivätoimintaryhmästä, ja ohjaajan tulee tutustua kansioon ja käyttää sitä apuna tarvittaessa.

Ohjaajien koulutus- / TYKY- toiminnan vuoksi iltapäivätoiminta voi olla suljettuna n. 1 pv/lukukausi, tai osan päivästä. Nämä päivät ilmoitetaan huoltajille mahdollisimman ajoissa.

**Kulkemisen ja kuljetusten järjestäminen**

Iltapäivätoimintaan osallistuville lapsille ei järjestetä kuljetusta iltapäivätoiminnasta kotiin. Tämän matkan lapset kulkevat joko vanhempien kanssa tai vanhempien luvalla itsenäisesti.

**Välipalan järjestäminen**

Iltapäivätoimintaan osallistuville lapsille tarjotaan välipala koulun ruokalassa. Välipalan toimittamista varten ohjaaja ilmoittaa keittiölle viikoittain seuraavan viikon osallistujamäärät. On tärkeää, että vanhemmat ilmoittavat ohjaajalle ajoissa päivät, milloin lapsi osallistuu toimintaan. Jos lapsella on erityisruokavalio, on vanhempien ilmoitettava keittiölle heti aamulla, mikäli lapsi on pois koulusta / ip-toiminnasta.

**Turvallisuus- ja pelastussuunnitelma**

# Iltapäivätoiminta huomioidaan koulujen turvallisuus- ja pelastussuunnitelmissa ja näitä noudatetaan iltapäivätoiminnassa. Ohjaajien tulee tutustua suunnitelmiin ja osata toimia näiden mukaan. Perehdytyksessä on tärkeää kertoa, mistä suunnitelmat löytyvät ja huolehtia, että jokainen toiminnassa mukana oleva aikuinen tutustuu ohjeisiin.

**Vakuutusasiat**

Pohjolan ryhmätapaturmavakuutus on otettu päivähoito-, esiopetus- ja iltapäivätoimintaan osallistuville lapsille. Vakuutus on voimassa toiminnan aikana ja siihen liittyvillä välittömillä matkoilla. Vakuutuskirjassa on kerrottu tarkemmin perusteet korvauksien maksamiselle ja asiat, joista ei korvausta makseta.

**Taloussuunnitelma**

Iltapäivätoimintaan laaditaan vuosittaisen talousarvion lisäksi taloussuunnitelma kolmeksi vuodeksi eteenpäin. Taloussuunnitelman laatii sivistyskeskuksen toimialajohtaja yhdessä iltapäivätoiminnan koordinaattorin kanssa.

## Toiminnan koordinointi

Iltapäivätoiminta on ollut vuoden 2005 alusta päivähoidon alaista toimintaa. Toiminnan järjestämisestä vastaa sivistyskeskus ja koordinoinnista joko varhaiskasvatuksen ohjaaja tai koordinoijaksi nimetty koulunkäynninohjaaja.

1. **Toiminnan seuranta ja arviointi**

**Toiminnan sisäinen arviointi ja tulosten julkistaminen**

Iltapäivätoimintaa arvioidaan kerran vuodessa toimintakauden päätteeksi huoltajille ja lapsille tehtävällä sähköisellä arviointikyselyllä. Arvioinnin tulokset saatetaan sivistyslautakunnalle tiedoksi ennen uuden toimintakauden alkua. Ohjaaja arvioi vuosittain koordinaattorin kanssa kuluneen lukuvuoden toimintasuunnitelman toteutumista*.*

**Toiminnan ulkopuoliseen arviointiin osallistuminen**

Opetushallituksen toimesta iltapäivätoimintaa arvioidaan lähes vuosittain, kyselyjä kohdistetaan eri tahoille, esim. vanhemmille, koordinaattoreille, ohjaajille, koulujen rehtoreille. Näihin kyselyihin osallistutaan aina, kun ne on suunnattu kunnan henkilöstölle.

1. **Aamu- ja iltapäivätoiminnan yhteistyö ja tiedonkulku**

**Yhteistyö kodin ja koulun kanssa**

Iltapäivätoiminnan tavoitteena on tukea kodin ja koulun kasvatustyötä. Iltapäivätoiminnan ohjaaja tekee kiinteää yhteistyötä kotien ja koulun kanssa. Hyvän pohjan yhteistyölle luo avoin ja luottamuksellinen vuorovaikutus kaikkien osapuolten kesken.

Kotien kanssa tärkeä yhteistyön muoto on päivittäiset keskustelut, kun vanhempi hakee lastaan iltapäivätoiminnasta. Lisäksi puhelinkeskustelut, tekstiviestit, Wilma ja tarvittaessa erikseen sovittavat tapaamiset.

Koulun kanssa yhteistyö on kiinteää, koska toimitaan samoissa tiloissa. Simpeleellä samat koulunkäynninohjaajat toimivat lasten kanssa sekä koulupäivän aikana, että koulun jälkeen iltapäivätoiminnassa. Aseman koululla yhteiset toimintatilat helpottavat yhteistyötä iltapäivätoiminnan ohjaajan ja koulun henkilökunnan välillä. Opettajat ovat aina tervetulleita tutustumaan iltapäivätoimintaan ja toivottavaa on, että opettajat keskustelevat iltapäivätoiminnan ohjaajan kanssa, jos lapsen oppiminen, jaksaminen, käyttäytyminen tms. antaa siihen aihetta.

**Salassa pidettävien tietojen luovuttaminen**

Iltapäivätoiminnan henkilöstö ei saa sivullisille ilmaista lasta tai hänen huoltajaansa koskevia salassa pidettäviä tietoja tai luovuttaa salassa pidettäviä asiakirjoja. Tietojen ilmaiseminen tai asiakirjojen luovuttaminen on mahdollista vain huoltajan yksilöidyn suostumuksen perusteella. Perusopetuksesta ja siihen liittyvästä oppilashuollosta vastaavat henkilöt voivat luovuttaa iltapäivätoiminnasta vastaaville henkilöille toiminnan asianmukaisen järjestämisen edellyttämät välttämättömät tiedot.

**Verkostoyhteistyö**

Iltapäivätoiminnan koordinaattori osallistuu Kymenlaakson ja Etelä-Karjalan alueen koordinaattoreiden verkostopalavereihin mahdollisuuksien mukaan. Verkosto mm. järjestää koulutuksia ohjaajille ja koordinaattoreille. Verkoston kautta välitetään ajankohtaista tietoa opetushallituksesta iltapäivätoimintaan ja päinvastoin.

**Moniammatillinen oppilashuoltotyö**

Oppilashuoltotyötä toteutetaan yhteistyössä oppilaan ja hänen huoltajiensa tai muun laillisen edustajan kanssa. Silloin kun oppilashuoltotyössä käsitellään yksittäistä oppilasta koskevaa asiaa, asian käsittelyyn voivat osallistua vain ne oppilaan opetukseen ja oppilashuollon järjestämiseen osallistuvat, joiden tehtäviin oppilaan asian käsittely välittömästi kuuluu. Oppilaan huoltajan tms. suostumuksella asian käsittelyyn voi osallistua myös muita tarvittavia tahoja. Kun oppilashuoltotyössä käsitellään iltapäivätoiminnassa olevan lapsen asioita, olisi toivottavaa, että myös iltapäivätoiminnan ohjaaja voisi osallistua oppilashuoltotyöhön, mikäli se auttaa ohjaajaa paremmin tukemaan lasta iltapäivätoiminnassa.

**Yhteistyö yritysten ja yhteisöjen kanssa**

Yritysten ja yhdistysten kanssa tehtävä yhteistyö otetaan huomioon, kun tehdään tarkempia toimintasuunnitelmia lukuvuosittain. Pääasiassa toteutetaan tutustumiskäynteinä yrityksiin, tutustutaan erilaisiin toimijoihin sen mukaan, mikä toimintasuunnitelmaan kulloinkin luontevasti sopii. Myös yrityksistä ja yhdistyksistä voidaan kutsua vierailijoita iltapäivätoimintaan.